ΚΑΝΟΝΙΣΜΟΣ (ΕΚ) αριθ. 1171/95 ΤΟΥ ΣΥΜΒΟΥΛΙΟΥ της 22ας Μαΐου 1995 για την τροποποίηση του κανονισμού (ΕΚ) αριθ. 3359/93 περί τροποποιήσεως των μέτρων αντιντάμπινγκ στις εισαγωγές σιδηπυριτίου καταγωγής Ρωσίας, Καζακστάν, Ουκρανίας, Ισλανδίας, Νορβηγίας, Σουηδίας, Βενεζουέλας και Βραζιλίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,

την πρόταση που υπέβαλε η Επιτροπή, μετά από διαβουλεύσεις στο πλαίσιο της συμβουλευτικής επιτροπής,

Εκτιμώντας ότι:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 3359/93 (2), επέβαλε δασμό αντιντάμπινγκ ύψους 25 % στις εισαγωγές σιδηροπυριτίου καταγωγής Βραζιλίας που υπάγεται στους κωδικούς ΣΟ 7202 21 10, 7202 21 90 και ex 7202 29 00, με εξαίρεση τις εισαγωγές τις προερχόμενες από πέντε ρητά κατονομαζόμενους εξαγωγείς, οι οποίες υποβάλλονται σε δασμό χαμηλότερου ύψους.

(2) Στον ανωτέρω κανονισμό, το Συμβούλιο επισήμανε ότι η Επιτροπή θα ήταν διατεθειμένη, όπως πάντα, να διενεργήσει επανεξέταση για την περίπτωση των εταιρειών εκείνων οι οποίες δεν πραγματοποίησαν εξαγωγές κατά τη διάρκεια της περιόδου έρευνας, δεν συνδέονται με τις επιχειρήσεις που όντως πραγματοποίησαν εξαγωγές κατά την ίδια περίοδο και οι οποίες τώρα προτίθενται να αρχίσουν να πραγματοποιούν εξαγωγές προς την Κοινότητα (πρόκειται για τους λεγόμενους «νέους εξαγωγείς»).

Β. ΑΙΤΗΣΗ ΕΠΑΝΕΞΕΤΑΣΗΣ

(3) Η Επιτροπή έλαβε αίτηση για την επανεξέταση των εν ισχύι μέτρων εκ μέρους μιας βραζιλιανής εταιρείας, της Libra Ligas do Brazil, η οποία ισχυριζόταν ότι πληρούσε τις προϋποθέσεις που μνημονεύονται ανωτέρω στο σημείο 2 του αιτιολογικού.

(4) Η εν λόγω εταιρεία προσεκόμισε, μετά από σχετικό αίτημα, στοιχεία προς απόδειξη των πραγματικών περιστατικών που επικαλείτο 7 τα στοιχεία αυτά κρίθηκαν ικανά να δικαιολογήσουν την έναρξη επανεξέτασης σύμφωνα με τα άρθρα 7 και 14 του κανονισμού (ΕΟΚ) αριθ. 2423/88 (στο εξής: «ο βασικός κανονισμός»).

Με ανακοίνωση που δημοσιεύθηκε στις 17 Ιουνίου 1994 (3) η Επιτροπή, μετά από διαβουλεύσεις στο πλαίσιο της συμβουλευτικής επιτροπής, κίνησε διαδικασία επανεξέτασης του κανονισμού (ΕΚ) αριθ. 3359/93 ως προς τη συγκεκριμένη εταιρεία και άρχισε σχετική έρευνα.

(5) Εν συνεχεία, η άλλη βραζιλιανή εταιρεία με την επωνυμία Nova Era Silicon SA αναγγέλθηκε στην Επιτροπή και ζήτησε να συμπεριληφθεί στο αντικείμενο της έρευνας κατ' εφαρμογή των διατάξεων της προαναφερθείσας ανακοίνωσης για την κίνηση της διαδικασίας. Επειδή η εν λόγω εταιρεία υπέβαλε αποδεικτικά στοιχεία από τα οποία προέκυπτε ότι δεν είχε μεν εξαγάγει τα συγκεκριμένα προϊόντα στην Κοινότητα κατά τη διάρκεια της περιόδου έρευνας, αλλά επροτίθετο σοβαρά να το πράξει στο μέλλον, και ότι δεν είχε καμία σύνδεση ή συγγένεια με οιανδήποτε από τις υποκείμενες στο δασμό αντιντάμπινγκ εταιρείες, η Επιτροπή αποφάσισε να την συμπεριλάβει στην έρευνα.

(6) Το υπό διερεύνηση προϊόν είναι το ίδιο με εκείνο το οποίο αφορούσε ο κανονισμός (ΕΚ) αριθ. 3359/93.

(7) Ως περίοδος έρευνας ορίστηκε το χρονικό διάστημα από 1ης Ιουλίου 1993 μέχρι τις 30 Ιουνίου 1994.

Γ. ΠΟΡΙΣΜΑΤΑ ΤΗΣ ΕΡΕΥΝΑΣ

1. Η ιδιότητα του «νέου εξαγωγέα»

(8) Από την έρευνα επιβεβαιώθηκε ότι οι δύο εταιρείες, δηλαδή η Libra Ligas do Brazil και η Nova Era Silicon SA, δεν είχαν πραγματοποιήσει ποτέ εξαγωγές σιδηροπυριτίου στην Κοινότητα. Η Επιτροπή επείσθη ότι οι εν λόγω εταιρείες σκόπευαν να προβούν σε εξαγωγές σιδηροπυριτίου στην Κοινότητα στο άμεσο μέλλον, δεδομένου ότι απεδείχθη η πραγματοποίηση επαφών με δυνητικούς πελάτες.

Επιπλέον, διαπιστώθηκε ότι οι δύο αυτές εταιρείες δεν είχαν καμία σχέση, άμεση ή έμμεση, με τους εξαγωγείς που ήταν αναμεμειγμένοι στην προηγούμενη διαδικασία και ως προς τους οποίους η άσκηση πρακτικών ντάμπινγκ απεδείχθη.

Επιβεβαιώνεται συνεπώς ότι οι συγκεκριμένες δύο εταιρείες πρέπει να θεωρηθούν «νέοι εξαγωγείς» και ότι σε ό,τι αφορά τις εν λόγω δύο εταιρείες ήταν δικαιολογημένη η μερική επανεξέταση του κανονισμού (ΕΚ) αριθ. 3359/93.

2. Ντάμπινγκ (9) Επειδή οι υπό εξέταση εταιρείες δεν πραγματοποίησαν πωλήσεις σιδηροπυριτίου στην εγχώρια αγορά κατά τη διάρκεια της περιόδου έρευνας σε τιμές που θα επέτρεπαν την ολοσχερή κάλυψη του κόστους, ορίστηκε για κάθε εταιρεία μια κανονική αξία, με βάση την κατασκευσμένη αξία του οικείου προϊόντος, όπως προβλέπει το άρθρο 2 παράγραφος 3 στοιχείο β) του βασικού κανονισμού. Για τον υπολογισμό της κατασκευασμένης αξίας ελήφθη υπόψη το συνολικό κόστος, πάγιο και μεταβλητό, των συντελεστών παραγωγής και των εργασιών μεταποίησης στη χώρα καταγωγής, προσαυξημένο κατά ένα εύλογο ποσό για τα έξοδα πώλησης, τα διοικητικά και τα λοιπά γενικά έξοδα και για κάποιο εύλογο κέρδος. Τα έξοδα πώλησης και τα γενικά και διοικητικά έξοδα υπολογίστηκαν με βάση τα έξοδα που ανακύπτουν κατά την πώληση σιδηροπυριτίου στην εγχώρια αγορά της Βραζιλίας. Εκρίθη λογικό να ληφθεί υπόψη ως μέσο κέρδος ένα ποσοστό της τάξεως του 6 % επί του κόστους παραγωγής, το οποίο θεωρήθηκε αναγκαίο για την πραγματοποίηση μακροπρόθεσμων επενδύσεων. Το ίδιο ποσοστό χρησιμοποιήθηκε και στην προηγούμενη έρευνα για τους άλλους βραζιλιανούς παραγωγούς και εξακολουθεί να μπορεί να θεωρηθεί ως το κέρδος που είναι σε θέση να επιτυγχάνουν υπό κανονικές συνθήκες οι βραζιλιανές εταιρείες στην εγχώρια αγορά.

(10) Λόγω του ότι, όπως απεδείχθη, οι δύο συγκεκριμένες εταιρείες δεν είχαν πραγματοποιήσει εξαγωγές σιδηροπυριτίου στην Κοινότητα κατά την περίοδο έρευνας και δεν υπήρχε κάποια τιμή εξαγωγής, δεν ήταν δυνατό να διαπιστώσει κανείς κατά πόσον είχαν ασκηθεί πρακτικές ντάμπινγκ.

(11) Παρόλα αυτά, η κανονική αξία που έχει καθοριστεί για κάθε εταιρεία οδηγεί σε ασφαλή συμπεράσματα σχετικά με το ύψος της τιμής εξαγωγής που απαιτείται, προκειμένου να αποτρέπονται πρακτικές ντάμπινγκ στο μέλλον.

Δ. ΤΡΟΠΟΠΟΙΗΣΗ ΤΩΝ ΜΕΤΡΩΝ ΠΟΥ ΕΠΑΝΕΞΕΤΑΣΤΗΚΑΝ

(12) Επειδή η έκταση της ζημίας που προκλήθηκε στον κλάδο παραγωγής της Κοινότητας είναι μεγαλύτερη από το περιθώριο ντάμπινγκ, για την επιβολή των μέτρων πρέπει να ληφθεί ως βάση το περιθώριο ντάμπινγκ.

(13) Υπό τις συνθήκες αυτές, το μέτρο που ενδείκνυται για τις δύο συγκεκριμένες εταιρείες θα πρέπει να έχει τη μορφή ενός μεταβλητού δασμού, ίσου με τη διαφορά μεταξύ της καθαρής τιμής εξαγωγής ενός τόνου σιδηροπυριτίου «ελεύθερο στα κοινοτικά σύνορα» πριν από τον εκτελωνισμό και μιας ελάχιστης τιμής cif στα σύνορα της Κοινότητας, όταν η τιμή εξαγωγής υπολείπεται της εν λόγω ελάχιστης τιμής. Η εν λόγω ελάχιστη τιμή θα πρέπει να προσδιοριστεί με βάση την κανονική αξία, προσαυξημένη κατά τις επιβαρύνσεις για την εσωτερική και τη θαλάσσια μεταφορά, τα έξοδα ασφάλισης και τις προμήθειες.

(14) Οι εταιρείες Libra Ligas do Brazil και Nova Era Silicon SA ενημερώθηκαν σχετικά με τα ουσιώδη πραγματικά περιστατικά επί τη βάσει των οποίων επρόκειτο να προταθεί η τροποποίηση του κανονισμού (ΕΚ) αριθ. 3359/93, και τους παρεσχέθη η δυνατότητα να υποβάλουν τυχόν παρατηρήσεις τους. Ακόμη, η Επιτροπή ενημέρωσε επίσημα τους καταγγέλλοντες που μνημονεύονται στην αρχική έρευνα.

Οι βραζιλιάνοι παραγωγοί γνωστοποίησαν γραπτώς τις απόψεις τους, οι οποίες ελήφθησαν υπόψη στο βαθμό που αυτό κρίθηκε σκόπιμο.

(15) Με βάση τα παραπάνω δεδομένα, ο κανονισμός (ΕΚ) αριθ. 3359/93 πρέπει να τροποποιηθεί, ώστε να προβλέπει την επιβολή ξεχωριστού για κάθε εταιρεία δασμού αντιντάμπινγκ στις εισαγωγές σιδηροπυριτίου το οποίο παράγουν οι εταιρείες Libra Ligas do Brazil και Nova Era Silicon SA 7 ο δασμός αυτός θα αντικαθιστά τον γενικής ισχύος δασμό αντιντάμπινγκ ύψους 25 % Ο δασμός πρέπει να ισούται με τη διαφορά μεταξύ των 849 Ecu ανά τόνο για τη Libra Ligas do Brazil ή των 885 Ecu ανά τόνο για τη Nova Era Silicon SA και της καθαρής τιμής του προϊόντος «ελεύθερο στα κοινοτικά σύνορα» προς της επιβολής του δασμού, εφόσον η τιμή αυτή είναι χαμηλότερη.

(16) Επειδή η παρούσα επανεξέταση περιορίζεται στην υπαγωγή στο πεδίο εφαρμογής των μέτρων δύο βραζιλιανών παραγωγών που δεν έχουν πραγματοποιήσει κατά το παρελθόν εξαγωγές στην Κοινότητα, τα μέτρα που προβλέπονται στον προαναφερθέντα κανονισμό (ΕΚ) αριθ. 3359/93 δεν τροποποιούνται, ούτε επιβεβαιώνονται κατά την έννοια του άρθρου 15 παράγραφος 1 του βασικού κανονισμού, και επομένως η ημερομηνία λήξης της ισχύος τους, την οποία προβλέπει η διάταξη αυτή, θα πρέπει να παραμείνει ως έχει,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 2 του κανονισμού (ΕΚ) αριθ. 3359/93 προστίθεται η ακόλουθη περίπτωση, μετά την τελευταία λέξη του εδαφίου που αναφέρεται στο σιδηροπυρίτιο καταγωγής Βραζιλίας:

«- προκειμένου για το σιδηροπυρίτιο που παράγει η Libra Ligas do Brazil Fortaleza και η Nova Era Silicon SA, Belo Horizonto, το ύψος του δασμού ισούται με τη διαφορά μεταξύ της καθαρής τιμής "ελεύθερο στα κοινοτικά σύνορα" πριν από τον εκτελωνισμό, εφόσον είναι χαμηλότερη, και:

849 Ecu ανά τόνο για τη Libra Ligas do Brazil (συμπληρωματικός κωδικός Taric 8827),

885 Ecu ανά τόνο για τη Nova Era Silicon SA (συμπληρωματικός κωδικός Taric 8828).».

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαΐου 1995.

Για το Συμβούλιο Ο Πρόεδρος A. MADELIN